மாநிலப் பல்கலைக்கழகங்களுக்கு மத்திய அரசிடமிருந்து வரும் நிதியானது தற்போது மிகவும் குறைவாகவே இருக்கிறது. எல்லாவற்றையும் ஒரே ஆணையம் தீர்மானம்செய்யும் எனும்போது அனைத்துப் பல்கலைக்கழகங்களையும் கவனித்து அவற்றுக்குத் தேவையான நிதியை ஒதுக்குவது என்பதோ, அவற்றின் செயல்பாடுகளைக் கண்காணிப்பது என்பதோ இயலாதவை. எனவே, இப்போது இருப்பதுபோல மாநிலப் பல்கலைக்கழகங்கள் மாநிலத்தின் கட்டுப்பாட்டில் இருப்பதுதான் சரியாக இருக்கும். இதை மையமிட்டுத்தான் தமிழக முதலமைச்சர் இதை எதிர்த்து மத்திய அரசுக்குக் கடிதம் எழுதியுள்ளார். இது தொடர்பாக எதிர்க்கட்சித் தலைவர் மு.க.ஸ்டாலினும் தொடர்ந்து குரலெழுப்பி வருகிறார். சமீபத்தில்கூட `இந்த உயர்கல்வி ஆணையத்தின் மூலம் மாநிலப் பல்கலைக்கழகங்கள் மத்திய அரசின் கட்டுப்பாட்டின்கீழ் கொண்டுவரப்படும். இதனால் ஆயிரக்கணக்கான மாணவர்களின் உயர்கல்விக் கனவு கேள்விக்குறியாக வாய்ப்பு அதிகரிக்கும். இதற்குப் பதிலாக மாநிலப் பல்கலைக்கழகங்களை மேம்படுத்தலாம்’ என்று தனது ட்விட்டரில் பதிவிட்டுள்ளார்.